Rådets afgørelse

af 6. marts 2003

om et socialt trepartstopmøde om vækst og beskæftigelse

(2003/174/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 202,

under henvisning til forslag fra Kommissionen, og

ud fra følgende betragtninger:

(1) Arbejdsmarkedets parter har været knyttet til iværksættelsen af den koordinerede beskæftigelsesstrategi, der blev fastlagt af Det Europæiske Råd i Luxembourg den 20. og 21. november 1997, inden for Det Stående Udvalg for Beskæftigelse, som blev nedsat ved Rådets afgørelse 70/532/EØF af 14. december 1970 om nedsættelse af et stående udvalg for beskæftigelse inden for De Europæiske Fællesskaber(1).

(2) Det Europæiske Råd i Köln den 3. og 4. juni 1999 fastlagde en makroøkonomisk dialog mellem repræsentanterne for Rådet, Kommissionen, Den Europæiske Centralbank og arbejdsmarkedets parter.

(3) Det Europæiske Råd i Lissabon den 23. og 24. marts 2000 opstillede en ny strategisk målsætning for det kommende tiår og vedtog, at opfyldelsen af denne målsætning kræver en overordnet strategi, der integrerer strukturreformer, den koordinerede europæiske beskæftigelsesstrategi, den sociale beskyttelse og de makroøkonomiske politikker som led i samordningen af medlemsstaternes almindelige økonomiske politikker. I sin meddelelse: "Den europæiske sociale dialog som drivkraft bag modernisering og omstilling" understreger Kommissionen, at det sociale trepartstopmøde kan bidrage til drøftelsen af disse temaer.

(4) Arbejdsmarkedets parter anførte i deres fælles bidrag til Det Europæiske Råd i Laeken den 14. og 15. december 2001, at reformen af Det Stående Udvalg for Beskæftigelse ikke havde ført til en tilsvarende integration af samrådsmekanismen, og at udvalget ikke opfyldte behovet for sammenhæng og synergi mellem de forskellige processer, som arbejdsmarkedets parter er tilknyttet. De foreslog derfor, at det afskaffes, og at der fastlægges en ny form for trepartskonsultationsproces.

(5) I samme fælles bidrag foreslog arbejdsmarkedets parter at formalisere deres møder med trojkaen på stats- og regeringschefniveau og Kommissionen, der siden 1997 har været afholdt dagen før Det Europæiske Råds møder som led i Luxembourg-processen. Siden december 2000 har disse møder været kaldt sociale topmøder med deltagelse af Kommissionens formand og trojkaen af stats- og regeringschefer samt arbejds- og socialministrene og arbejdsmarkedets parter repræsenteret ved Sammenslutningen af Industri- og Arbejdsgiverorganisationer i Europa (UNICE), De Offentlige Arbejdsgiveres Europæiske Organisation (CEEP), Den Europæiske Organisation for Håndværk og Små og Mellemstore Virksomheder (UEAPME), Den Europæiske Faglige Samarbejdsorganisation (EFS), Eurocadres og CEC.

(6) Det Europæiske Råd i Laeken noterede sig arbejdsmarkedets parters ønske om at udbygge samrådet om de forskellige aspekter af Lissabon-strategien og skabe bedre sammenhæng i denne proces. Det blev besluttet, at et sådant socialt topmøde fremover vil blive afholdt inden hvert forårsmøde i Det Europæiske Råd. Dette blev bekræftet af Det Europæiske Råd i Barcelona den 15. og 16. marts 2002.

(7) Denne afgørelse foregriber ikke, hvordan dialogen mellem arbejdsmarkedets parter i de enkelte medlemsstater tilrettelægges og fungerer.

(8) I forbindelse med udvidelse og udvikling af en selvstændig dialog mellem arbejdsmarkedets parter er den videst mulige repræsentativitet såvel som legitimiteten og effektiviteten af høringen af arbejdsmarkedets parter af allerstørste betydning. Med henblik herpå bør der tages hensyn til Kommissionens undersøgelse af arbejdsmarkedets parters repræsentativitet samt den reviderede liste over de organisationer, der er inddraget i alle dimensioner af dialogen mellem arbejdsmarkedets parter på europæisk plan, og denne liste bør ajourføres -

TRUFFET FØLGENDE AFGØRELSE:

Artikel 1

Etablering

Der indføres et socialt trepartstopmøde om vækst og beskæftigelse (i det følgende benævnt "topmødet").

Artikel 2

Funktioner

Topmødet skal under overholdelse af traktaten og i fuld overensstemmelse med Fællesskabets institutioners og organers kompetenceområder varigt sikre samrådet mellem Rådet, Kommissionen og arbejdsmarkedets parter. Det giver arbejdsmarkedets parter mulighed for på europæisk plan inden for rammerne af den sociale dialog at bidrage til de forskellige elementer i den integrerede økonomiske og sociale strategi, herunder bæredygtighedsdimensionen, således som den blev skitseret på Det Europæiske Råd i Lissabon i marts 2000 og suppleret på Det Europæiske Råd i Göteborg i juni 2001. Til dette formål baserer topmødet sig på de forudgående forhandlinger og drøftelser mellem Rådet, Kommissionen og arbejdsmarkedets parter i de forskellige samrådsfora om økonomiske, sociale og beskæftigelsesmæssige spørgsmål.

Artikel 3

Sammensætning

1. Topmødet består af repræsentanter på højeste plan for Rådets formandskab og de to følgende formandskaber, Kommissionen og arbejdsmarkedets parter.

Det sikres ligeledes, at ministrene fra disse tre formandskaber og kommissærerne med ansvar for beskæftigelse, sociale anliggender og arbejdsmarkedsforhold deltager.

Afhængigt af dagsordenen kan andre ministre fra disse tre formandskaber og andre kommissærer ligeledes anmodes om at deltage.

2. Repræsentanterne for arbejdsmarkedets parter er fordelt på to lige store delegationer med henholdsvis ti repræsentanter for arbejdstagerne og ti repræsentanter for arbejdsgiverne under hensyntagen til nødvendigheden af at sikre en afbalanceret deltagelse af mænd og kvinder.

Hver delegation består af repræsentanter for de europæiske tværfaglige organisationer af generel karakter og de specielle organisationer på europæisk plan, der repræsenterer funktionærer og små og mellemstore virksomheder.

Den tekniske koordinering varetages for arbejdstagerdelegationens vedkommende af Den Europæiske Faglige Samarbejdsorganisation (EFS) og for arbejdsgiverdelegationens vedkommende af Sammenslutningen af Industri- og Arbejdsgiverorganisationer i Europa (UNICE). EFS og UNICE sikrer sig, at der i deres bidrag tages hensyn til synspunkter fra specifikke organisationer og sektororganisationer, og lader i relevante tilfælde repræsentanter for nogle af disse organisationer indgå i deres delegationer.

Artikel 4

Forberedelse

1. Rådets formandskab, Kommissionen og de tværfaglige arbejdstager- og arbejdsgiverorganisationer, der deltager i topmødet, fastlægger i fællesskab på nogle forberedende møder dagsordenen for topmødet.

2. Rådet (beskæftigelse, socialpolitik, sundhed og forbrugerpolitik) drøfter, hvilke emner der skal på dagsordenen.

3. Topmødets sekretariat varetages af Kommissionen. Den sørger navnlig for rettidig udsendelse af dokumenter. Med henblik på forberedelsen og tilrettelæggelsen af møderne tager sekretariatet de relevante kontakter med EFS og UNICE, der sikrer koordinationen af deres respektive delegationer.

Artikel 5

Forretningsorden

1. Topmødet afholdes mindst en gang om året. Der afholdes et topmøde før Det Europæiske Råd om foråret.

2. Topmødet afholdes under forsæde af formanden for Rådet og Kommissionens formand i fællesskab.

3. De to formænd indkalder topmødet på eget initiativ i samråd med arbejdsmarkedets parter.

Artikel 6

Underretning

De to formænd sammenfatter i fællesskab topmødets drøftelser med henblik på underretning af de relevante rådssammensætninger og offentligheden herom.

Artikel 7

Ophævelse

Afgørelse 1999/207/EF ophæves med virkning fra datoen for det første topmøde.

Artikel 8

Ikrafttræden

Denne afgørelse træder i kraft den 6. marts 2003

Udfærdiget i Bruxelles, den 6. marts 2003.

På Rådets vegne

D. Reppas

Formand

(1) EFT L 273 af 17.12.1970, s. 25. Senest ændret ved afgørelse 1999/207/EF (EFT L 72 af 18.3.1999, s. 33).